- Når økonomien har det bedre, skal det også kunne mærkes i velfærden. Ordene kom fra statsminister Mette Frederiksen (S), da regeringen torsdag først på eftermiddagen holdt pressemøde ved Skælskør. - Vi skal have et sundhedsvæsen i verdensklasse, lød det fra statsministeren. Helt konkret skal én milliard kroner gå til "den borgernære velfærd", det vil sige kommunerne og regionerne. Heraf vil 650 millioner gå til kommunerne, mens 350 millioner kroner vil gå til regionerne. SVM-regerings udmelding kommer efter, at regionerne onsdag fremlagde deres bekymring for en presset økonomi, der krævede nye skærpelser. I Region Nordjylland har sundhedsvæsenet et merforbrug for 280 millioner kroner. Et tal, der tidligere har vakt bekymring . - Først og fremmest er det rigtig dejligt, at regeringen har lyttet til det opråb, de fem regioner kom med i går, hvor vi gjorde det klart, at der mangler penge i regionerne, medmindre vi skal ud i drastiske beskærelser, siger regionsrådsformand i Region Nordjylland Mads Duedahl (V). - Men vi må også sige, at bare i regionerne alene mangler vi 2,5 milliarder kroner næste år på grund af stigende medicinpriser og øget inflation. Regionsrådsformanden anerkender, at den ene milliard, der går til regioner og kommuner, er et godt skridt på vejen, men at det på trods af denne ikke kan undgås, at regionerne kommer ud i nogle svære prioriteringer. - I næste uge har vi budgetkonference i regionen mellem partierne, og der kommer vi til at beslutte, hvilken vej vi skal gå, siger han afsluttende.

Referat:
Én milliard kroner ekstra vil nu gå til "den borgernære velfærd", lyder det fra regeringen.